Topi Rönni

Topi Rönni (s. 5. toukokuuta 2004 Hausjärvi) on suomalainen jääkiekkoilija, joka edustaa SM-liigajoukkue Tapparaa. Hän on pelipaikaltaan keskushyökkääjä.

Ura

Seuraura 
Rönni on Pälkäneen Luja-Lukon kasvatti. Hän siirtyi D-juniori-ikäisenä Tapparaan, jossa Rönni voitti kauden 2018–2019 päätteeksi C-nuorten SM-pronssia. Ensimmäisellä U20 SM-sarjan kaudellaan 2020–2021 hän pelasi seuran SM-liigajoukkueessa yhden harjoitusottelun. Kaudella 2021–2022 Rönni oli tehoilla 10+19=29 Tapparan U20-joukkueen neljänneksi paras pistemies tehoilla 11+18=29. Hän teki seurassa myös liigadebyyttinsä 30. lokakuuta 2021 Mikkelin Jukureita vastaan. Rönni merkittiin Tapparan nelossentteriksi laidoilleen Jere Henriksson ja Petteri Puhakka. Hän sai ottelussa jääaikaa 6.30 minuuttia. Rönnillä mitattiin myös ottelun paras luistelunopeus (34,24 km/h). Rönni teki ensimmäisen pääsarjamaalinsa Mestarien liigan pudotuspelien ensimmäisen kierroksen ensimmäisessä ottelussa 16. marraskuuta 2021 vieraissa ruotsalaista Växjö Lakers HC:tä vastaan. Hän keräsi ottelusta teholukeman +2, kun Rönni oli jäällä myös Tapparan avausmaalin aikana, kun ottelu päättyi 2–2-tasapeliin. SM-liigassa hän avasi maalitilinsä kahdella osumalla viidennessä ottelussaan 11. joulukuuta 2021 vieraissa Oulun Kärppiä vastaan. Rönnin toinen osuma syntyi siirretyn rangaistuksen aikana. Pasi Arola valitsi hänet ottelun Alumnien tähtien kakkostähdeksi. 

Rönni pelasi kauden 2021–2022 aikana Tapparan SM-liigajoukkueessa kaikkiaan 19 runkosarjaottelua tehopistein 2+2=4 ja kaksi playoff-ottelua ilman tehopisteitä. Hän voitti kauden päätteeksi Suomenmestaruuden. CHL:ssä Rönni pelasi kaksi ottelua tehden yhden maalin. Hän voitti CHL-hopeaa. Rönni pelasi kauden aikana myös yhden ottelun lainalla Hämeenlinnan Pallokerhon SM-liigajoukkueessa tammikuussa 2022. Viikkoa myöhemmin hän pelasi yhden ottelun lainalla Mestis-joukkue KeuPa HT:ssä.

Calgary Flames varasi Rönnin toisella kierroksella 59. pelaajana NHL:n varaustilaisuudessa 2022.

Maajoukkueura 

Rönni pelasi alle 18-vuotiaiden MM-kilpailuissa vuonna 2022, jolloin hän voitti pronssia. Rönni valittiin myös Suomen MM-kisaehdokkaaksi vuoden 2021 turnaukseen, mutta hän kuitenkin putosi lopullisesta kisajoukkueesta.
Rönni pelasi myös alle 18-vuotiaiden Hlinka Gretzky Cupissa vuonna 2021, jolloin hän jakoi tehoilla 3+3=6 Suomen sisäisen pistepörssin voiton Joakim Kemellin, Jani Nymanin ja Kasper Kulonummen kanssa. Rönni edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin hän voitti kultaa. Rönni voitti Suomen sisäisen syöttöpörssin neljällä syöttöpisteellään.

Rönni edusti myös alle 16-vuotiaiden maajoukkuetta Sveitsin Lausannessa järjestetyissä nuorten olympiakisoissa vuonna 2020, jolloin hän voitti koko turnauksen jäähypörssin 41 minuutillaan. Rönni on kuulunut myös alle 16-vuotiaiden maajoukkueen kapteenistoon. Yhteensä hän on pelannut 35 poikien maaottelua.

Rönni voitti Pohjola-leirin taitokilpailun vuonna 2019.

Pelityyli 
EP Rinksiden suomenkielisten sivujen päätoimittaja Lassi Alasen mukaan Rönni on monipuolinen sentteri, joka on varsin vastuullinen kiekottomana, tiputtaen syvälle auttamaan puolustajiaan omalla alueella. Alasen mukaan hän on käyttökelpoinen alivoimalla ja 187-senttisenä keskushyökkääjänä hän pystyy pelaamaan varsin fyysisesti ja irrottamaan tällä tavoin vastustajia kiekosta. Alasen mukaan Rönnin hyökkäyspelaamisen keskiössä ovat fiksu sijoittuminen ja hyvä pelisilmä syötöille. Alasen mukaan hänellä on myös kiekollista taitoa ja hän on luistelijana kohtalainen, mutta ei kuitenkaan juuri erotu luistelullaan ikäluokastaan.

Muuta 
Rönni on harrastanut lapsena myös yleisurheilua Pälkäneen Luja-Lukossa sekä Tampereen Pyrinnössä, jossa hän on voittanut kiekonheiton 14-vuotiaiden SM-hopeaa. Rönni on harrastanut myös koripalloa Pälkäneen Luja-Lukossa. Hän on saanut kutsun Suomen juniorimaajoukkueeseen. 

Vuonna 2017 Rönni perusti 13-vuotiaana Pälkäneen ensimmäisen 4H-yrityksen, Topin AutoFixin, jonka toimialana oli autojen pesu, siivous ja renkaiden vaihto.

Tilastot

Lähteet

Viitteet 

Suomalaiset jääkiekkoilijat
Tapparan pelaajat
Calgary Flamesin varaamat pelaajat
Vuonna 2004 syntyneet
Elävät henkilöt